paragraph_text: Kraljevina Grčka (grčki: Βασίλειον τῆς Ἑλλάδος, Vasílion tis Elládos) bila je monarhija koju su ustanovile velike sile (Velika Britanija, Francuska i Rusko Carstvo) 1832. na osnovi zaključaka Londonske konferencije 1832. Međunarodno priznanje stekla je na osnovi Mira iz Konstantinopolisa 1832., kojim je također potvrđena njena potpuna neovisnost od Osmanskog carstva. Tako je Kraljevina Grčka postala prva potpuno neovisna država Grka od pada Bizanta pod Osmansko carstvo sredinom 15. stoljeća. Kraljevina Grčka je bila pravni slijednik Privremene grčke vlade osnovane tijekom Grčkog rata za neovisnost, egzistirala je sve do 1924. godine, kada je ukinuta monarhija, a namjesto toga ustanovljena Druga Grčka republika. Kraljevina Grčka obnovljena je 1935., te je trajala sve do 1974., kada ju je Vojna hunta ukinula.